David Ben Gurion nasio komo David Grün en la viya de Płońsk, Polonia (para akeyos diyas parte del Imperio Ruso) el 16 de Oktubre de 1886. De chiko fue elevo de un «heder», eskola tradisionala primaria djudia relijioza. Dempues de la muerte de su madre, Sheindl, kuando el tinía 11 anyos, se fue a una eskola fondada por el su padre, Avigdor, kon el kualo ambezó ivrit, sus kreyensias zionistas i sosyalistas. El antisemitizmo ke se bivía en la Evropa Orientala de empesijos del syéklo XX i afitos komo el pogrom de Chisinau de 1903, kriaron influensa en su visyon de vida. Ansina, kuando ainda era un mansevo, fondó endjuntamente kon unos amigos de Płońsk un movimento de mansevos djudios, «Ezra», el kualo ajudava a los mansevos zionistas dezeyozos de azer aliya kon el ambezamiento del ivrit i de lavores del kampo. Kuando tinía 18 anyos se fue a bivir a Varsovia i se izo myembro del partito politiko zionista sosyalista «Po'alei Zion» (en ivrit, ""lavorantes zionistas""), razon por la kuala fue yevado a prizión dos veses durante la Revolusion Rusa de 1905. En 1906, de edad de 20 anyos, desidió azer aliya, anke la Tierra Santa ainda se ankontrava basho kontrolo del Imperio Otomano, durante la yamada Sigunda Aliya.